ANGREP POLITIMANN: Den kvinnelige skuespilleren og TV-kjendisen må nok en gang møte i Oslo tingrett. Foto:ESPEN BRAATA,VG

TV-kjendis tiltalt for vold mot politiet for tredje gang

En kvinnelig, norsk TV-kjendis i 20-årene skal ha sparket og slått to politibetjenter. Nå står hun tiltalt for vold mot offentlige tjenestemenn for tredje gang på tre år.

Marcus Husby

Morten S. Hopperstad

Oppdatert 4. august 2014

Artikkelen er over seks år gammel

Den siste hendelsen skjedde på Tjuvholmen i Oslo i april.

Her skal den kjente TV-skuespilleren ha dyttet en politibetjent gjentatte ganger. Etterpå skal hun ha forsøkt å kaste et bilde på ham.

Ifølge tiltalen skal kvinnen også ha sparket mot to politibetjenter da hun skulle påsettes håndjern. Det samme skal ha skjedd da hun skulle undersøkes av arrestforvareren i Sentralarresten i Oslo.

Kvinnen i 20-årene er tiltalt etter straffelovens paragraf 127, som omhandler vold mot offentlig tjenestemann.

Skuespilleren har hatt flere sentrale roller i norske dramaserier og filmer.

Denne tiltalen kommer bare tre år etter at hun skal ha slått, bitt og spyttet på offentlige tjenestemenn.

Den gangen var hun tiltalt for vold mot både en ambulansesjåfør og flere politimenn.

Volden mot ambulansesjåføren skal ha skjedd da hun ble undersøkt i forbindelse med at hun hadde mistet bevisstheten.

Mens kvinnen var på legevakten skal hun angrepet en politibetjent igjen, før hun spyttet en annen i ansiktet.

Første gang kvinnen ble tiltalt, ble hun dømt for å ha slått en politimann med knyttneven i Oslo sentrum i mars 2011.

Fra Oslo tingrett får VG opplyst at retten har forbudt offentlig gjengivelse av begge dommene.

Kvinnens advokat, Annette Bettina Christine Barlinn, sier følgende til VG om hvordan hennes klient stiller seg til den tredje tiltalen:

- Det som skjedde kan ses på som et utslag på en vanskelig livssituasjon som nå er tilbakelagt. Utover det har jeg ikke noen kommentar.

Publisert: 04.08.14 kl. 12:36 Oppdatert: 04.08.14 kl. 12:47

Les også